Det er med undring eg registrerer ein smule frustrasjon i forhold til innhaldet i debatten i dag. Det må vera lov å minna om at debatten har trontalen som grunnlag, og i trontalen er det faktisk varsla ei rekkje satsingar frå Regjeringa. Så er det òg slik at det som vi frå Senterpartiet ser som gjennomgåande frå opposisjonen, er på den eine sida at dei synest innbyrdes ueinige. Det er ikkje noko overraskande. Men det andre er at det faktisk ser ut til å vera utolmod i forhold til å realisera Soria Moria-erklæringa. Det har ikkje vore noko krav i dag om å stilla opp med ytterlegare skattelette, men det har faktisk vore mange innlegg etter kvarandre frå ulike parti som har gått på både å styrkja kommuneøkonomien, å styrkja samferdsel og å ta betre vare på fellesskapet. Så har statsministeren invitert til ein konstruktiv dialog utover hausten. Det ser vi frå Senterpartiet fram til. Vi trur det kan gjelda mange saker, både det som gjeld kyrkje og stat, og det som ligg litt lenger fram i tid, pensjonsreforma, og det kan vera saker som ligg nærare i tid. Til slutt vil eg berre frå Senterpartiet si side seia at vi ikkje har noko behov for at Framstegspartiet trekkjer ut enkeltsaker i Soria Moria-erklæringa og bringar dei fram til avstemming her. Vi har tillit til at Regjeringa trutt kvar dag arbeider for å realisera Soria Moria-erklæringa i dialog med det fleirtalet som utgjer grunnlaget for Regjeringa, og òg med opposisjonen. For vår del kjem vi difor òg til å stemma imot dei forslaga som er fremja her i dag. Vi synest faktisk ikkje at dei er naudsynte. Det er sjølvsagt nokre av dei vi er ueinige i, medan det er nokre som er tekne frå Soria Moria-erklæringa, ifølgje Siv Jensen. Vi synest likevel ikkje det er naudsynt å ha dei til avstemming her.